सीनेट में चयनित हुई पहली डेमोक्रेटिक महिला एवं शक्तिशाली सीनेट कमेटी ऑन एप्रोप्रिएशंस की पहली महिला अध्यक्ष बारबरा ए मिकुलस्की ने हिलेरी के नामांकन का प्रस्ताव रखा। उन्होंने कहा, ‘‘मैं पहली महिला राष्ट्रपति बनने के लिए हिलेरी क्लिंटन को पार्टी उम्मीदवार नामित करने के लिए आज पूरे दिल से यहां मौजूद हूं।’’ बारबरा ने कहा, ‘‘आप में से कई ने अवरोधक तोड़े हैं। आप कॉलेज जाने वाले पहले थे। आप कारोबार शुरू करने वाले पहले थे। आप शायद नागरिक बनने वाले पहले थे लेकिन आप जानते हैं कि आपने जब कोई अवरोधक तोड़ा तो आपने यह अपने लिए नहीं किया। आपने यह इसलिए किया ताकि बाकी लोगों को उनका सामना दोबारा नहीं करना पड़े। हिलेरी यही करना चाहती हैं। वह अवसर तक पहुंचने में आने वाले सभी अवरोधक तोड़ना चाहती हैं।’’ नागरिक अधिकार नेता एवं कांग्रेस के सदस्य जॉन लेविस ने उम्मीदवारी के लिए हिलेरी के नाम का समर्थन किया।